## La directora general de l’IVASS destaca la importància de l’esport per a la inclusió de les persones amb discapacitat

*** María José Rico ha assistit a la celebració de la VI Jornada la Mar Solidària celebrada al Club Nàutic Costa Blanca d’Alacant**

La directora general de l’Institut Valencià de Serveis Socials (IVASS), adscrit a la Vicepresidència Segona i Conselleria de Serveis Socials, Igualtat i Habitatge, María José Rico, ha assenyalat que “la pràctica de l’esport i l’activitat física, a més de millorar el seu benestar i qualitat de vida, contribuïx a la inclusió de les persones amb discapacitat”.

María José Rico ha fet estes declaracions en la VI Jornada la Mar Solidària, organitzada per UPAPSA i COCEMFE, que s’ha desenvolupat este dissabte al Club Nàutic Costa Blanca a la platja de l’Almadrava d’Alacant.

La jornada, que ha comptat amb la col·laboració de l’Ajuntament d’Alacant i del grup especialitzat d’Activitats Subaquàtiques de la Guàrdia Civil, ha reunit centenars de persones amb discapacitat que han participat en activitats esportives adaptades, com ara baptisme de busseig, rem i piragua, vela lleugera o pàdel surf, entre altres. Els assistents també han pogut gaudir d’espectacle de màgia, balls de zumba o actuacions de DJ.

La directora general de l’IVASS ha titllat de “referent nacional de l’esport adaptat” esta trobada ludicoesportiva, i ha posat l’accent en “el doble objectiu d’esta iniciativa, que, a més d’impulsar la pràctica de disciplines esportives relacionades amb la mar i el seu entorn terrestre, promou la participació i inclusió de les persones amb discapacitat”.

Així mateix, ha subratllat “el suport de la Generalitat a l’esport inclusiu com este que es desenvolupa en el medi aquàtic”, i ha insistit en “els beneficis que aporta per a les persones amb alguna mena de discapacitat, ja que millora el desenvolupament i la forma física i enfortix les habilitats emocionals i socials”.

“Amb esta sexta edició, ‘La Mar Solidària’ es consolida com l’esdeveniment per excel·lència en tot Espanya d’esports nàutics per a persones amb discapacitat i és un clar exemple del treball conjunt entre administracions i el moviment associatiu”, ha apuntat la directora general.

Esta jornada, que va nàixer en 2006 amb uns simples baptismes de busseig adaptats al col·lectiu, ha servit un any més com un espai de convivència en el qual es fomenta la integració social i l’intercanvi d’experiències entre les persones amb discapacitat, les seues famílies i la comunitat en general.

Fecha: 01/06/2024